โจรใต้ดักบึม ทหารเจ็บ3
ระเบิดถังดับเพลิง นํ้าหนักถึง25กิโล,โจรใต้ดักบึมทหารชุดลาดตระเวนเส้นทาง อ.รือเสาะ จ.นราธิวาส บรรจุระเบิดแสวงเครื่องใส่ถังดับเพลิงหนัก 25 กก. วางซุกกำแพงริมถนนในหมู่บ้าน ใช้วิทยุสื่อสารจุดชนวนระเบิดตูมสนั่นขณะกำลังทหาร 8 นาย ขี่รถ จยย.ผ่าน ร.ต.หัวหน้าชุดกับลูกน้องถูกสะเก็ดระเบิดได้รับบาดเจ็บ 3 นาย ส่วนที่เหลือปลอดภัย ด้านรอง ผวจ.ปัตตานี เป็นประธานมอบเงินเยียวยาผู้ได้รับผลกระทบจากเหตุการณ์ความไม่สงบในพื้นที่ 838 ราย รวมเป็นเงินกว่า 60 ล้านบาท,สถานการณ์ความรุนแรงในพื้นที่ 3 จังหวัดชายแดนภาคใต้ยังคงเกิดขึ้นรายวัน โดยเมื่อเวลา 11.40 น. วันที่ 10 ธ.ค. ร.ต.ท.มารุต นิลโกสีย์ พงส.สภ. รือเสาะ จ.นราธิวาส ได้รับแจ้งเหตุคนร้ายลอบวางระเบิดเจ้าหน้าที่ทหารได้รับบาดเจ็บ 3 นาย บริเวณริมถนนในหมู่บ้านดาละ หมู่ 6 ต.เรียง อ.รือเสาะ จึงรายงานให้ผู้บังคับบัญชาทราบ สนธิกำลังตำรวจทหาร พร้อมประสาน ร.ต.ท.พลวัฒน์ เทพษร รอง หน.ชุดเก็บกู้และทำลายวัตถุระเบิด นปพ.ภ.จ.นราธิวาส และเจ้าหน้าที่พิสูจน์หลักฐาน ไปตรวจสอบที่เกิดเหตุพบซากรั้วกำแพงปูนที่กำลังก่อสร้างอยู่ริมถนน ถูกระเบิดพังเสียหาย โดยมีเศษชิ้นส่วนของระเบิดแสวงเครื่องที่คนร้ายประกอบไว้ในถังดับเพลิงหนัก 25 กก. จุดชนวนด้วยวิทยุสื่อสาร ตกกระจายเกลื่อน ห่างไปประมาณ 50 เมตรพบรถ จยย.ของเจ้าหน้าที่ทหารล้มตะแคงอยู่ 2 คัน และมีกองเลือดอยู่จำนวนหนึ่ง,ส่วนผู้ได้รับบาดเจ็บ 3 นาย เป็นทหารชุดลาดตระเวนเส้นทาง สังกัด ร้อย ร.15132 ฉก.นราธิวาส 30 ถูกนำตัวส่ง รพ.รือเสาะ ไปก่อนหน้า ทราบชื่อ ร.ต.อุดร ชนะเสน อายุ 40 ปี ผบ.หมวด ร้อย ร.15132 ส.ท.นิอาเรฟ นิหลง อายุ 27 ปี และพลทหารอาดาลี บิลังโหลด อายุ 22 ปี ทั้งหมดถูกสะเก็ดระเบิดที่ลำตัวและใบหน้า ถูกส่งไปรักษาต่อที่ รพ.นราธิวาสราชนครินทร์ สอบสวนทราบว่า ก่อนเกิดเหตุ ร.ต.อุดร หัวหน้าชุดนำกำลัง 8 นายขี่รถ จยย. 4 คัน ออกลาดตระเวนตรวจสอบความเรียบร้อยเส้นทางพื้นที่รับผิดชอบ เมื่อถึงที่เกิดเหตุได้มีคนร้ายไม่ทราบจำนวนแฝงตัวอยู่ในป่าทึบริมทางใช้วิทยุสื่อสารจุดชนวนระเบิดที่ลอบนำไปวางไว้ที่รั้วกำแพงริมถนนจนเกิดระเบิดขึ้นทำให้ได้รับบาดเจ็บ 3 นาย คาดเป็นฝีมือแนวร่วมกลุ่มผู้ก่อความไม่สงบในพื้นที่หมายดักสังหารเจ้าหน้าที่ทหารเพื่อสร้างสถานการณ์รายวัน,ที่ห้องประชุม อบจ.ปัตตานี นายเถกิงศักดิ์ ยกศิริ รอง ผวจ.ปัตตานี เป็นประธานในพิธีมอบเงินช่วยเหลือเยียวยาให้กับเจ้าหน้าที่และประชาชนผู้ได้รับผลกระทบจากเหตุการณ์ความไม่สงบในพื้นที่ จ.ปัตตานี จำนวน 838 ราย ประกอบด้วย ผู้ได้รับผลกระทบจากทรัพย์สินและอาคารบ้านเรือนเสียหาย 776 ราย ผู้พิการและทุพพลภาพ 44 ราย และผู้เสียชีวิต 18 ราย รวมเป็นเงินกว่า 60 ล้านบาท โดยนายเถกิงศักดิ์กล่าวว่า ขวัญและกำลังใจคือสิ่งสำคัญที่ประชาชนในพื้นที่ต้องการ เมื่อต้องประสบกับผลกระทบจากเหตุการณ์ความไม่สงบ ภาครัฐจึงต้องเข้ามาช่วยเหลือทันที ฉะนั้นประชาชนทุกภูมิภาคควรส่งกำลังใจให้กับคนพื้นที่ชายแดนใต้เพื่อให้ดำรงชีวิตได้อย่างมีความสุข สันติสุข โดยภาครัฐจะดูแลทั้งด้านคุณภาพชีวิต เศรษฐกิจ และการศึกษา เพื่อให้ คนในพื้นที่จังหวัดชายแดนภาคใต้มีภูมิคุ้มกันที่จะอยู่ ร่วมกันและปกป้องพื้นที่จากสถานการณ์ความไม่สงบ,นายแวดือราแม มะมิงจิ ประธานกรรมการอิสลามประจำจังหวัดปัตตานี กล่าวแสดงความยินดีกับผู้ได้รับผลกระทบและทายาทที่ได้รับเงินช่วยเหลือเยียวยา ขอบคุณรัฐบาล จังหวัด และ ศอ.บต.ที่ได้สานต่อดูแลความช่วยเหลือเยียวยาอย่างต่อเนื่อง ตนมองเห็นถึงความตั้งใจอันบริสุทธิ์ อยากให้บริหารเงินให้ถูกต้องและนำไปใช้ให้เกิดประโยชน์อย่างยั่งยืน ด้านนางอาภรณ์ จันทรสะโร อายุ 49 ปี ประธานกลุ่มผู้ได้รับผลกระทบจากเหตุการณ์ในพื้นที่ อ.แม่ลาน กล่าวด้วยความรู้สึกดีใจที่รัฐบาล จังหวัด และ ศอ.บต.ไม่ทอดทิ้งและดูแลห่วงใยมาตลอด เงินส่วนนี้จะแบ่งให้ทายาทและนำไปใช้ให้เกิดประโยชน์ ที่สุด ไม่อยากให้เกิดเหตุการณ์ร้ายๆกับครอบครัวของใครอีก
โจรใต้ดักบึมทหารชุดลาดตระเวนเส้นทาง อ.รือเสาะ จ.นราธิวาส บรรจุระเบิดแสวงเครื่องใส่ถังดับเพลิงหนัก 25 กก. วางซุกกำแพงริมถนนในหมู่บ้าน
ข่าวหน้า1,โจรใต้,ทหารเจ็บ,รือเสาะ,นราธิวาส,ระเบิด,มารุต นิลโกสีย์,ถังดับเพลิง